དེ་བཞིན་ཞ་ལུ་ལོ་ཆེན་གྱི་སུམ་འགྲེལ་ནང་།ཅུང་ཟད་ཡ་མཚན་པའི་གནད་དོན་ཞིག་མཐོང་བ་ནི་ཁོང་གིས།འཇམ་མགོན་ས་སྐྱ་པཎྚི་ཏར་གང་ཡང་མཁས་པའི་ཁ་རྒྱན་དུ།བོད་ཀྱི་དབང་དུ་མཛད་དེ།དབྱངས་རྣམས་ནི་ལྔའོ།གསལ་བྱེད་རྣམས་ནི་ཉི་ཤུ་རྩ་དགུའོ།།ཞེས་གསུངས་པ་ནི་གཞུང་འདི་དང་དངོས་སུ་འགལ་བ་ཁོ་ནར་ཟར་དོཞེས་ས་པཎ་གྱི་བཞེད་པ་སུམ་རྟགས་ཀྱི་གཞུང་དང་དངོས་འགལ་ཡིན་པའི་དགག་པ་ཞིག་མཛད་ནས།ཀ་ལི་སུམ་ཅུ་ཐམ་པའོཞེས་སོགས་སུམ་རྟགས་ཀྱི་རྩ་དོན་ཆ་ཚང་འཁོད་པའི་ཡི་གེའི་སྦྱོར་བ་བྱ་བ་ས་པཎ་གྱི་གསུང་རྩོམ་བརྡ་སྤྲོད་པའི་གཞུང་ངོ་མཚར་ཅན་དེའི་ཚིག་ཟུར་ཙམ་ཡང་ཐོག་མཐའ་བར་གསུམ་དུ་གསུངས་མི་འདུག་པ་དེ་ནི།རྒྱ་རིགས་ཀྱི་གཏམ་དཔེར་འདིར་དངུལ་སྲང་སུམ་བརྒྱ་ཐམ་པ་སྦས་མེད་ཅེས་པའི་ཁ་བྱང་བཀོད་པ་དེ་དང་དངོས་སུ་འདྲ་བ་འདི་ཡང་ཁོ་བོའི་དོགས་གཞི་དེའི་ལྡོག་ཕྱོགས་ཀྱི་སྒྲུབ་བྱེད་ཅིག་ཏུ་འགྱུར་སྲིད་སྙམ།